Raport privind Instrumentul european de sprijin temporar pentru atenuarea riscurilor de șomaj într-o situație de urgență (SURE) în urma pandemiei de COVID-19 în temeiul articolului 14 din Regulamentul (UE) 2020/672 al Consiliului SURE: Un an mai târziu

Rezumat

Un instrument nou instituit rapid pentru a răspunde impactului socioeconomic al pandemiei

Prezentul raport este al doilea raport semestrial privind Instrumentul european de sprijin temporar pentru atenuarea riscurilor de șomaj într-o situație de urgență (SURE). El prezintă operațiunile efectuate și utilizarea până în prezent a instrumentului, și trece în revistă impactul socioeconomic al acestuia. SURE este un instrument de criză, cu un buget de 100 de miliarde EUR, creat de Uniunea Europeană (UE) pentru a ajuta statele membre să protejeze locurile de muncă și veniturile lucrătorilor în contextul pandemiei de COVID-19. SURE este, de asemenea, o expresie puternică a solidarității dintre statele membre prin intermediul UE: toate statele membre au convenit să ofere UE garanții bilaterale, astfel încât aceasta să se poată împrumuta de pe piețe în condiții foarte favorabile pentru a finanța împrumuturile SURE.

Punerea în aplicare a instrumentului a fost rapidă și fără sincope. Ca parte ca răspunsului inițial la pandemie al UE, la 2 aprilie 2020 Comisia a propus Regulamentul SURE, acesta fiind adoptat de Consiliu la 19 mai 2020. Pachetul financiar de 100 de miliarde EUR a devenit disponibil la 22 septembrie 2020, după ce toate statele membre au semnat acordurile de garanție. Comisia a accelerat punerea în aplicare a instrumentului, colaborând îndeaproape cu statele membre. Cea mai mare parte a asistenței financiare acordate a fost plătită în doar șapte luni, din octombrie 2020 până în mai 2021. În iunie 2021, SURE a câștigat Premiul Ombudsmanului European 2021 pentru bună administrare, în categoria furnizare de servicii axată pe cetățeni.

UE a emis pentru prima dată obligațiuni cu impact social pentru a finanța asistența financiară acordată statelor membre în cadrul SURE. Pe lângă cerințele Regulamentului SURE, prezentul raport prezintă totodată informațiile relevante în conformitate cu cadrul UE privind obligațiunile cu impact social SURE, în special cele referitoare la alocarea veniturilor SURE, la tipul de cheltuieli și la impactul SURE. Acesta confirmă, de asemenea, că cheltuielile SURE au fost aliniate în mod adecvat la obiectivele de dezvoltare durabilă ale ONU.

O adoptare pe scară largă, care a continuat să se intensifice în perioada scursă de la primul raport semestrial

Cererea statelor membre de asistență financiară în cadrul SURE a fost puternică, inclusiv în prima jumătate a anului 2021. De la introducerea sa, peste 94 % din pachetul financiar total de 100 de miliarde EUR au fost alocate de Consiliu unui număr de 19 state membre, pe baza propunerilor Comisiei. În martie 2021, după publicarea primului raport semestrial privind SURE, Estonia a beneficiat de asistență financiară în cadrul SURE. În urma recrudescenței pandemiei, șase state membre care beneficiau deja de SURE (Belgia, Cipru, Grecia, Lituania, Letonia și Malta) au depus o nouă cerere suplimentară de fonduri suplimentare la jumătatea lunii martie 2021. Aceste cereri de sume suplimentare în valoare totală de 3,7 miliarde EUR au fost prelucrate rapid de Comisie și aprobate de Consiliu (la sfârșitul lunii martie și, respectiv, la jumătatea lunii aprilie).

Comisia a plătit deja 95 % din totalul asistenței financiare SURE acordate de Consiliu, prin intermediul împrumuturilor back-to-back oferite statelor membre pe baza emisiunii de obligațiuni ale UE. După primul raport semestrial, în perioada martie-mai 2021, Comisia a emis cu succes noi obligațiuni cu impact social SURE în valoare de 36 de miliarde EUR în numele UE. Interesul investitorilor a rămas puternic, în pofida condițiilor de piață mai dificile în comparație cu anul 2020 și cu începutul anului 2021. Acest lucru a permis stabilirea unor condiții de preț mai favorabile. La 9 martie 2021, Comisia a efectuat cu succes cea de a cincea emisiune de obligațiuni SURE în valoare de 9 miliarde EUR. Cea de a șasea emisiune de obligațiuni SURE efectuată de Comisie la 23 martie 2021 a constat în două tranșe în valoare totală de 13 miliarde EUR. Cea de a șaptea emisiune de obligațiuni SURE, în valoare de peste 14,1 miliarde EUR, a fost realizată cu succes la 18 mai 2021. Suma colectată de Comisie în cadrul acestor trei emisiuni a fost plătită statelor membre după 5 zile lucrătoare. Scadența medie a plăților către statele membre este de 14,5 ani, aproape de perioada maximă de 15 ani prevăzută în deciziile de punere în aplicare ale Consiliului.

Utilizarea SURE de către statele membre beneficiare

Se estimează că aproximativ 31 de milioane de persoane și 2½ milioane de firme au fost sprijinite de SURE în 2020. Aceasta reprezintă peste un sfert din totalul locurilor de muncă din statele membre beneficiare. Mai precis, SURE a sprijinit aproximativ 22½ milioane de angajați și 8½ milioane de lucrători independenți în 2020, care au beneficiat de scheme privind reducerea timpului de muncă și de măsuri similare.

Cheltuielile publice totale pentru măsurile eligibile pentru SURE au crescut semnificativ în perioada scursă de la primul raport. Conform raportării actualizate transmise de statele membre beneficiare, se preconizează acum că acestea vor ajunge la 114 miliarde EUR, depășind cele 94 de miliarde acordate efectiv ca sprijin prin intermediul SURE. Acest lucru evidențiază relevanța, din perspectiva statelor membre, a măsurilor eligibile în cadrul SURE.

Cheltuielile planificate reprezintă doar 10 % din cheltuielile totale pentru măsurile sprijinite de SURE, conform rapoartelor transmise de statele membre. Acest procent trebuie comparat cu cele 20 % din primul raport semestrial din martie 2020 și cu cele 54 % din august 2020, când 17 state membre au solicitat pentru prima dată sprijin din partea SURE.

Un număr de 16 dintre cele 19 state membre care beneficiază de sprijin SURE au utilizat fondurile pentru a contribui la finanțarea unor scheme privind reducerea timpului de muncă. În prima jumătate a anului 2021, multe state membre sprijinite de SURE și-au extins schemele privind reducerea timpului de muncă ca răspuns la noile valuri ale pandemiei. Cele șase state membre care au solicitat suplimentări de la SURE la începutul anului 2021 fie au modificat modul de concepere a schemelor care beneficiază deja de SURE, fie au instituit noi măsuri. După luna august 2021, majoritatea statelor membre care au utilizat SURE pentru a finanța scheme privind reducerea timpului de muncă nu au eliminat încă sprijinul, deși unele state membre au renunțat deja la utilizarea schemelor lor privind reducerea timpului de muncă.

Peste jumătate din valoarea totală a asistenței financiare în cadrul SURE a fost alocată de statele membre pentru a sprijini schemele privind reducerea timpului de muncă. Un procent de peste 40 % urma să sprijine măsuri similare, inclusiv aproape o treime pentru măsurile destinate lucrătorilor independenți, doar 5 % fiind alocate măsurilor legate de sănătate, ceea ce confirmă caracterul lor „subsidiar” în conformitate cu Regulamentul SURE.

Nivelul de absorbție a asistenței financiare acordate în cadrul SURE pare să fie ridicat pentru marea majoritate a statelor membre, pe baza informațiilor raportate de acestea. Nivelul de absorbție va fi monitorizat mai îndeaproape în trei state membre care raportează în prezent cheltuieli publice planificate mai mici decât suma acordată în cadrul SURE, dar care și-au exprimat, de asemenea, angajamentul de a soluționa posibilele probleme. Nivelul de absorbție este potențial scăzut într-un stat membru, în care redresarea este mai puternică decât se preconizase.

O primă evaluare a impactului SURE

Se estimează că măsurile naționale privind piața muncii sprijinite de SURE au redus numărul șomerilor cu aproape 1½ milioane în 2020. Acest lucru s-a realizat prin reținerea angajaților în firme și prin menținerea activităților independente. Astfel se explică și motivul pentru care creșterea ratei șomajului în 2020 în toate statele membre beneficiare a fost neglijabilă și în mod clar mai redusă decât în timpul crizei financiare mondiale, în pofida scăderii mai pronunțate a PIB-ului în 2020.

Aceasta este, la rândul ei, o condiție esențială pentru prognoza privind relansarea economică puternică pentru 2021. Menținerea legăturii dintre forța de muncă disponibilă și firme a contribuit, de asemenea, la sprijinirea unei redresări rapide în 2021, fiind posibil însoțită de o ajustare mai lentă, dar necesară, în sectoarele cele mai afectate sau în cele afectate de un impact de durată. Prin urmare, se preconizează că pierderea medie la nivelul PIB-ului din ultimii doi ani va fi mai mică decât cea înregistrată în primii doi ani ai crizei financiare mondiale.

Asistența financiară acordată în cadrul SURE a generat, totodată, în statele membre beneficiare economii bugetare semnificative la plata dobânzilor, în valoare de 8,2 miliarde EUR. Cifra a crescut de la primul raport semestrial din cauza celor trei plăți suplimentare. Aceste economii pot fi atribuite condițiilor favorabile de creditare oferite de UE și scadenței medii îndelungate a împrumuturilor, de aproape 15 ani.